Trelis/gawiki huggingface dataset:
Cath Koljonvirta. Is éard a bhí i gceist le Cath Koljonvirta (Fionlainnis: "Koljonvirran taistelu", Sualainnis: "Slaget vid Virta bro", is é sin, "an cath ag droichead Virta") ná cath a chuir fórsaí armtha na Rúise agus na Sualainne ar a chéile ar an 27 Deireadh Fómhair, 1808 cois na habhann úd Koljonvirta in Iisalmi san Fhionlainn. Ceann de chathanna Chogadh na Fionlainne a bhí ann. 
Bhí ar na fórsaí Sualannacha, agus iad faoi cheannas an ghinearáil Johan August Sandels, cúlú tar éis chath Oravainen leis an teagmháil leis na Rúisigh a sheachaint. Tháinig Sandels ar áit mhaith foscaidh i dtuaisceart Iisalmi, agus chinn sé ar chath a chur ar na Rúisigh ansin lena n-ionradh a stopadh.
Imeachtaí.
Idir an 29 Meán Fómhair agus an 27 Deireadh Fómhair bhí sos cogaidh i bhfeidhm idir an dá thaobh. Bhí na Rúisigh i bhfád ní ba líonmhaire ná fórsaí Sandels, ach bhí sé soiprithe in áit mhaith inchosanta idir dhá loch a bhí ceangailte dá chéile ag an abhainn úd Koljonvirta. D'ullmhaigh sé go maith roimh dheireadh an tsos cogaidh, ach deirtear gur ionsaigh na Rúisigh uair an chloig roimh an am socraithe, ó bhí am na Rúise ag dul an oiread sin chun tosaigh ar am na Fionlainne. Mar a scríobh an file Johan Ludvig Runeberg ina dhán "Sandels":
(aistriúchán Fionlainnise le Paavo Cajander"
"De réir ár n-uaireadóra féin, bhí sé a dó dhéag a chlog,
ach tá sé a haon a chlog ar thaobh na Rúise."
Is é an tuiscint atá ag na staraithe ar an scéal, áfach, ná nach bhfuil craiceann ar bith ar an bhfinscéal seo, drámatúil draíochtúil is uile mar atá sé, nó ní raibh córas na gcriosanna ama in úsáid go fóill sa bhliain 1808: bhí an dá arm ag cloí leis an meán lae áitiúil mar chaighdeán. 
Cibé scéal é, tharraing Sandels a chuid fórsaí ó thaobh theas na habhann, agus na Rúisigh ag teacht thar an droichead leathscriosta trasna na habhann. D'éirigh leis na Sualannaigh na Rúisigh a bhrú isteach san abhainn, agus cé gur tháinig tuilleadh saighdiúirí Rúiseacha ar láthair an chatha, bhí an misneach bainte díobh i ndiaidh fhrithionsaí na Sualannach. Mar sin, chuaigh ascnamh na bhfórsaí Rúiseacha in abar ar feadh tamaill. Thairis sin, maraíodh an prionsa Dolgorukov (nó Dolgoruki, de réir foinsí eile) sa chath.
Toradh.
B'é cath Koljonvirta an cath deireanach a bhuaigh na Sualannaigh ar thalamh na Fionlainne. Mar sin féin, níor athraigh sé an deireadh a tháinig le cogadh na Fionlainne: b'éigean do na Sualannaigh an Fhionlainn go léir a ghéilleadh don Rúis.
Scéal eile ar fad go raibh tábhacht nach beag leis an gcath seo i gcultúr agus i litríocht na Fionlainne, go háirithe nuair a scríobh Johan Ludvig Runeberg an cnuasach dánta úd "Fänrik Ståls sägner" faoi chogadh na Fionlainne. B'iad imeachtaí an chatha seo ab ábhar do na dánta úd "Sandels" agus "Sven Dufva". Thairis sin, scríobh Aarno Kellberg úrscéal dúisitheach eachtraíochta don aos óg faoin gcath, mar atá, "Koljonvirran sissit" ("Na Treallchogaithe ag Koljonvirta").
An tSeisnia. Poblacht chónaidhme de chuid na Rúise is ea an tSeisnia. Is é Grozny an phríomhchathair agus é suite ar bhruach abhann an Sunzha. Is grúpa eitneach Eorpach iad na Seisniagh. Is í Seisnis a bpríomhtheanga.
Tharla dhá chogadh sa tír ar son neamhspleáchais ó na Rúisigh sna 1990í-2000í, ach theip orthu. Tá an chuid is mó den daonra Moslamach.
Tíreolaíocht.
Tá an phoblacht suite i measc na Sléibhte Cugais Thuaidh i ndeisceart na Rúise.
Crios Ama.
 Tá an tSeisnia suite i gcrios ama Moscó (MSK/MSD).
Aibhneacha.
Seo iad príomhaibhneacha na poblachta:
Na hAonaid Riaracháin.
Tá Poblacht na Seisnia roinnte ina 18 réigiún. Féach "Aonaid Riaracháin na Seisnia".
Stair.
Tharla dhá chogadh sa tír ar son neamhspleáchais ó na Rúisigh sna 1990í-2000í, ach theip orthu. 
Phléasc buamaí sa Rúis i rith 1999, an tríú ceann i Moscó ar an 13 Meán Fómhair 1999. Maraítear 119 duine. Dá barr thosaigh an dara cogadh Seisniach sa bhliain sin.
Páirc an Bhreathnaigh. Staid spóirt in Éirinn is ea Páirc an Bhreathnaigh. Tá sí suite i gcathair Phort Láirge. Imrítear cluichí Gaelacha sa staid. Tá áit ann do 17,000 duine, agus fógraíodh sa bhliain 2005 go gcaithfear €4,000,000 chun an staid a fheabhsú arís.
Free Software Foundation. Is eagraíocht dheonach é an Free Software Foundation ("Eagraíocht um Bogearraí Saor" as Gaeilge) a thacaíonn an ghluaiseacht ar son saoirse bhogearraí. Bhunaigh Richard Stallman é i 1985.
Tionscadal GNU. Is tionscnamh é an Tionscadal GNU chun saorearraí (bogearraí saor in aisce) a chur ar fáil ionas nach mbeidh ar an úsáideoir feidhm a bhaint as aon bhogearraí nach bhfuil saor. Chuir Richard Stallman tús leis i 1983.
The Late Late Show (RTÉ). Is seó cainte é The Late Late Show a chraoltar ar an gcainéal RTÉ a hAon gach Aoine ó Mheán Fómhair go dtí Bealtaine ag 21:30. "Is cuid de dhlúth agus d’inneach na tíre é an "Late Late", meascán mearaí den trom agus éadrom."Tá meas mór ar an Late Late in Éirinn sa lá atá inniu ann.  'Sé an seó comhrá is fadmharthanaí ar domhan inniu. 
Stair.
Craoladh an Late Late Show don chéad uair riamh ar 6 Iúil 1962, le Gay Byrne mar fhear an tí. Ag an am sin, bhí sé ar siúl gach Satharn. Clár conspóideach a bhí ann sna luath-laethanta agus Gay Byrne mar láithreoir.  D’éirigh le "GayBo" an tsuáilce agus an duáilce a chniotáil le chéile. Ba chlár é a gcaití féachaint air óir gur rímhinic a d’eascair allagar na seachtaine as. Ba mhinic breis agus milliún daoine ag féachaint ar gclár. 
D’éirigh le láithreoir nua, Ryan Tubridy, in 2009 breis agus 1.6 milliún duine a mhealladh. Ach sa bhliain 2023, ní raibh uaireanta ach 400,000 duine ag féachaint ar an gclár agus d'éirigh sé as a phost.
Ceapadh Patrick Kielty mar láithreoir agus chuir sé tús le séasúr nua ar 15 Meán Fómhair 2023.
Alexander Graham Bell. Eolaí agus ceapadóir a rugadh i nDún Éideann agus a d'oibrigh i gCeanada agus sna Stáit Aontaithe ab ea Alexander Graham Bell (3 Márta, 1847 – 2 Lúnasa, 1922). Is é Alexander Graham Bell a cheap an chéad teileafón. 
Teileafón.
Theastaigh ó Bell gléas cumarsáide a cheapadh a bheadh níos fearr ná an teileagraf, agus go mbeadh daoine ábalta gléas leictreach a úsáid chun labhairt le daoine a bhí i bhfad uathu. Leis an teileagraf ní fhéadfaí ach teachtaireachtaí i gcód Morse a sheoladh.
Aithnítear go forleathan é gur cheap Bell an chéad ghuthán sa bhliain 1876). Ach tá conspóid ann i gcónaí. Bhí paitinn cláraithe ar dtús ag Elisha Gray ar an 14 Feabhra 1876. Fuair Alexander Graham Bell paitinn eile ar an 7 Márta 1876 chun an teileafón a fhorbairt .. a bhí go díreach mar an gcéanna leis an méid a bhí cláraithe ag Gray cúpla seachtain roimhe sin. Ar an 10 Márta 1876, d'éirigh le Alexander Graham Bell an chéad chomhrá teileafóin a bheith aige lena chúntóir Thomas Watson a bhí suite i seomra taobh leis. ‘Watson,’ a dúirt Bell ar an teileafón, ‘tar anseo.’ Agus chuala Watson é!
Leag Bell síos bunús an teileafóin le glacadóir ionduchtaithe a cheap sé féin chun an fhuaim a chruthú, ceangailte le sreang le tarchuradóir carbóin de chuid Thomas Edison chun comhartha leictreach a chruthú ó fhuaim an ghutha. 
Sa bhéalóg d'imbhuail creathanna na fuaime san aer le scannán anuas ar chiseal gráinníní carbóin, agus d'athraigh brú an scannáin friotaíocht an chisil seo chun sruth athraitheach leictreach a chruthú mar chomhartha na fuaime.
Tharchuir Bell an chéad abairt labhartha i 1875.
Bhunaigh sé comhlacht Bell Telephone i 1877. 
Aireagáin eile.
Ina Shaotharlann Volta cheap Bell an fónagraf, an closmhéadar, an meá ionduchtúcháin le rudaí miotalacha taobh istigh den cholainn a bhrath, taifid chéireacha don fhónagraf. D'athraigh na haireagáin seo an domhan. 
Saol.
Bhí Bell ceannasach i mbunú an fhoilseacháin cháiliúil "Science" (Eolaíocht) i 1880.
Bhunaigh Bell an réadlann réaltfhisice in Institiúid Smithsonian, agus chuir tús le Cumann Tástála Aerga.
Rugadh Bell in Albain sa bhliain 1847 agus bhog sé go Meiriceá Thuaidh in 1870. 
Chaith Bell tréimhsí dá shaol ina chónaí i gCeanada agus i Stáit Aontaithe Mheiriceá.
Ceol tíre. Go leathan, is seánra ceoil é ceol tíre atá déanta ag an gnáthdhuine do gnáthdhaoine eile. Cé go bhfuil na fréamhacha le fáil san oidhreacht agus béaloideas na ndaoine, is saghas popcheol é freisin sa lá atá inniu ann.
Rapcheol. Is é atá i gceist le rapcheol nó ceol hip-hap ná gné den phopcheol a tosaíodh i Stáit Aontaithe Mheiriceá i lár na 1970idí, agus a bhris isteach sa phríomhshruth i rith na 1980idí. Is téarma leathan é seo, ach bíonn dhá thréith bhunúsach le fáil sa stíl seo: an "MC" ag rapáil agus an "DJ" (an ceirneoir) ag casadh na ceirníní. Tréithe eile atá gaolta leis ná an brisdamhsa agus an graifítí. B'iad na daoine óga ón ionchathair a chuir tús leis, na hAfracaigh-Meiriceánaigh agus na Laidinigh-Meiriceánaigh ach go háirithe.
Seachtóidí.
Thosaigh rapcheol leis na cóisirí chomharsan i Nua-Eabhrac mar malartú traschultúrtha idir daoine óga Afracaigh-Meiriceánaigh, Laidinigh-Meiriceánaigh, agus Afra-Chairibeach. Sheinn ceirneoirí func agus soul agus dioscó. Chun fad a chur leis an ndamhsa, scoith na ceirneoirí na "breaks" cnagadh agus d'athchraol siad iad agus mheasc siad iad ar na gcaschláir. Thosaigh siad freisin "toastáil" le linn na "breaks", cineál Iamácach na labhartha le linn ceol. Ceannródaí an rapcheoil sa seachtóidí ba ea DJ Kool Herc. 
I 1979, d'éirigh rapcheol móréilimh idir go leor daoine. "Rapper's Delight" leis an Sugarhill Gang ba ea an chéad amhrán rapcheoil an-mhóréilimh.
Víreas ríomhaireachta. Séard is víreas ríomhaireachta ("computer virus" i mBéarla) ann ná ríomhchlár beag a ghreamaíonn é féin le comhad ríomhaireachta agus a dhéanann iarracht é féin a scaipeadh nuair a osclaítear an comhad sin. Go minic, ní dhéanann víreas aon dochar don chóras - b’fhéidir go dtagann teachtaireachtaí aisteacha amach ar an scáileán anois is arís nó go seinneann sé tiúin ó am go ham - ach tá roinnt víris mhailíseacha ann - scriosann siad comhaid agus déanann siad neart damáiste eile. 
Bogearraí Frithvíris.
Ba cheart go mbeadh bogearraí áirge ar a dtugtar bogearraí frithvíris i bhfeidhm ar gach ríomhaire sa lá atá inniu ann. Tá bogearraí ar nós AVG, Mcafee agus Norton Anti-Virus ar fáil leis seo a bhaint amach. Tagann na céadta víreas ar aon saol gach mí. Dá bharr seo, tá sé fíorthábhachtach go gcoinnítear an bogearra frithvíris suas chun dáta. Cuireann na comhlachtaí comhaid nuashonruithe amach go rialta, saor in aisce, do dhaoine atá an bunchlár acu. Is féidir na comhaid seo a tharraingt anuas ón idirlíon go rialta agus a chur i bhfeidhm ar an gcóras go héasca.
John McCain. Ba pholaiteoir agus shaighdiúir Meiriceánach é John Sidney McCain III (29 Lúnasa 1936 – 25 Lúnasa 2018) agus é ina sheanadóir leis an bPáirtí Poblachtach ón stát Arizona. An seanadóir sinsearach ó Arizona ab ea é.
Rinne McCain iarracht an uachtaránacht a bhuachaint sa toghchán don bhliain 2000, agus ar 28 Feabhra 2007 nocht sé go ndéanfadh sé iarracht eile sa bhliain 2008. Fuair sé an t-ainmniú Poblachtach nuair a bhí na toghcháin ar an 4 Márta 2008 críochnaithe.
Bhí sé i gcoimhlint le Barack Obama, rogha an Pháirtí Dhaonlathaigh, sa toghchán uachtaránachta. Ar 29 Lúnasa, 2008, d'fhógair sé gurb í Sarah Palin iarrthóir an Pháirtí Phoblachtaigh le haghaidh phost an Leas-Uachtaráin sa toghchán 2008. Ainmníodh í ag Comhdháil Náisiúnta na bPoblachtach in Saint Paul, Minnesota. Chaill McCain an toghchán. Duine neamhspleách a bhí ann agus labhair sé amach i gcoinne Donald Trump amanta.
Fuair sé bás de bharr ailse ar an 25 Lúnasa 2018.
Iáva. Is oileán é Iáva san Indinéis. Tá príomhchathair na hIndinéise Iacárta lonnaithe ann. Tá daonra de 124 milliún duine ina gcónaí ar Iáva rud a chiallaíonn go bhfuil an daonra is airde d'oileán ar bith ar domhan aige.
Coláiste Naomh Aindriú. Scoil chomhoideachais ilchreidmheach idirnáisiúnta is ea Coláiste Naomh Aindriú (Béarla: "St. Andrew's College") a bhunaíodh i 1894 le pobal Preispitéireach na hÉireann atá súite anois i mBaile an Bhóthair, Co. Átha Cliath, Éire.
Tá neart ábhair acadúla, spóirt agus eachtraí cultúrtha ag an gcoláiste, agus eagraítear eachtraí na mac léinn leis an gcoláiste fréisin, cosúil leis an bhFeis Ealaíne bhliantúil, an "Model European Parliament" agus an "Model United Nations" (SAIMUN).
Stair an Choláiste.
Bunú.
Bhunaigh pobal Preispitéireach na hÉireann Coláiste Naomh Aindriú mar meánscoil do bhuachaillí ag deireadh na naoú haois déag. Osclaíodh doirse an choláiste ag 21 Faiche Stiabhna i gcroí lár Baile Átha Cliath Victeoiriach.
Faoi réim a ardmháistir óg beoga, W. W. Haslett, fear Ulaidh, d'fhás an coláiste go tapa ón 64 mic léinn sa chéad bhliain go 203 buachaillí ag deireadh 1894.
Baile an Bhóthair, Áth Cliath. Baile beag cois farraige ar imeall Bhaile Átha Cliath is ea Baile an Bhóthair (Béarla: "Booterstown"). Baile fearainn agus paróiste sibhialta atá sa bhaile, agus é mar chuid de Dún Laoghaire-Ráth an Dúin. Seasann an baile seacht gciliméadar (4.3 míle) ó dheas ón ardchathair.
Suíomh.
Tá Baile an Bhóthair suite ar bhruach Chuan Bhaile Átha Cliath in oirthear na tíre. Na bailte eile a bhfuil sé ag críochantacht leo ná Dumhach Thrá ó thuaidh i dtreo na cathrach, agus an Charraig Dhubh ó dheas i dtreo dheisceart an chontae. Trasnaíonn dhá bhothair an baile, mar atá Bóthar Mhuirfean agus Bóthar na Carraige.
Oideachas.
Tá dhá Ghaelcholáiste lonnaithe ann - Coláiste Eoin do bhuachaillí agus Coláiste Íosagáin do chailiní.
Iompar.
Cuireann Bus Átha Cliath seirbhís bhus agus Aircoach ar fáil do lucht an bhaile. Freastalaíonn Stáisiún Bhaile an Bhóthair ar rianta DART.
Le Feiceáil.
Tá Anaclann Dúlra Bhaile an Bhóthair suite ar riasc Bhaile an Bhóthair. Tearmann éan atá ann.
Daoine.
Fuair John McCormack bás ar 16 Meán Fómhair 1945 i mBaile an Bhóthair.
Cill Iníon Léinín. Bailecheantar agus sráidbhaile is ea Cill Iníon Léinín (Béarla: "Killiney"), atá suite i gContae Dhún Laoghaire-Ráth an Dúin, Éire.
Stair an cheantair.
Timpeall ré na manach in Éirinn bhí an ceantar seo go léir faoi racht rí Léinín. Ceaptar go raibh an talún a bhí i ríocht Léinín ag síneadh ó Stigh Lorgan go Bré agus isteach go dtí na Sceirí. Thóg an rí cill sa cheantar i gcuimhne a iníon a bhásaigh. De réir seanscéal Léinín, chas an rí a dhrom ar Dhia agus dá bharr sin tholg iníon an rí galar marfach. Tar éis bás a iníne tiomnaigh sé é féin do Dhia. Dá bharr sin tógadh an cill faoi Chnoc Chill Iníon Léinín ag breathnú i dtreo amháin ar bharr na cnoice agus sa treo eile amach ar an bhfarraige mar ionad cosanta.
Le linn cúpla céad tar éis ré Léinín bhí an chuid is mó den cheantar faoi shealúchas clann Talbot de Mullachíoda. Tógadh an "Obelisk" ar bharr chnoc Chill Iníon Léinín sa bhliain 1741 i gcuimhne an ghorta mhóir agus an dua a chuir daoine le cumhacht agus airgead orthu féin chun faoiseamh a thabhairt do na bochtáin. I rith an naoú aois déag bhí na ceantair ó thuaidh agus soir ón mbaile faoi úinéireacht Robert Warren. Dhíol na Warrens roinnt mhaith talún i gcomhair tógáil an iarnróid idir Cill Iníon Léinín agus Kingstown (Dún Laoghaire).
Le hoscailt an iarnróid bhí an ceantar an-fhaiseanta leis an uasalaicme i mBaile Átha Cliath agus osclaíodh Victoria Park chun comóradh a dhéanamh ar chuairt bhanríon Shasana ar an áit. Osclaíodh bóthar Vico sa bhliain 1889.
Mary White. Is polaiteoir Éireannach í Mary White ar ball í den Chomhaontas Glas. Toghadh í ina Teachta Dála don pháirtí i mí Bealtaine na bliana 2007, i ndáilcheantar Cheatharlach/Chill Chainnigh. Ba í an chéad Teachta Dála mná ag an gComhaontas Glas chomh maith leis an gcéad Teachta Dála acu i ndáilcheantar tuaithe.
Sonraí polaitiúla.
Bhain sí barr na vótála amach sna toghcháin áitiúla do Chomhairle Chontae Cheatharlach i Meitheamh 1999, i dtoghlach na Buiríse, a bhfuil trí shuíochán ann. Ceapadh í mar Leas-Cheannaire an Chomhaontais Ghlais i 2001. D’éirigh léi 4961 vóta chéad rogha, nó 8% den vótáil a bhaint amach mar iarrthóir an Chomhaontais Ghlais, in Olltoghchán 2002 i nDáilcheantar Cheatharlach/Chill Chainnigh. Sheas sí sa toghchán don Seanad i 2002, ach theip uirthi ar éigean suíochán a bhuachaint.
Toghadh í chun na Dála le vóta céad rogha de 7.96% i gCeatharlach-Cill Chainnigh.
Sonraí pearsanta.
Rugadh Mary White i gContae Chill Mhantáin agus tá sí ina cónaí sa Bhuiríos, Co. Cheatharlach le breis is fiche bliain. Tá sí pósta agus iníon amháin aici.
D’fhreastail sí ar scoil ar Chlochar na nUrsalach i bPort Láirge agus ar Choláiste na Tríonóide, Baile Átha Cliath. Bhí sí mar bhunaitheoir Chumann an Bhéarla i gColáiste na Tríonóide agus bronnadh "Pink" uirthi as a feabhas spóirt san ollscoil.
Is saothróir orgánach í Mary agus tá suim mhór aici sa chnocadóireacht.
Tá treoir scríofa aici in éineacht le Joss Lynam faoi chnocadóireacht sna Staighrí Dubha, chomh maith le "Environment Mining and Politics" atá mar chuntas ar fheachtas frith-mhianadóireachta. Tá sé seo ina leabhar sainiúil do fheachtasóirí timpeallachta áitiúla.
Dan Boyle. Is polaiteoir Éireannach Corcaíoch de chuid an Chomhaontais Ghlais é Dan Boyle. Rugadh é ar 14 Lúnasa 1962 i Chicago Mheiriceá, do thuistí Éireannacha. D'fhill siad ar Éirinn nuair a bhí sé ina bhuachaill óg ach tá tuin Mheiriceánach áirithe ar a chuid cainte go fóill. Bhí sé ina Theachta Dála i ndáilcheantar Chorcaí Láir Theas ó 2002 go dtí 2007, ach chaill sé a shuíochán san Olltoghchán i mBealtaine 2007. Bhí páirt lárnach aige san idirbheartaíocht idir an Comhaontas Glas agus Fianna Fáil chun comhrialtas a chruthú i Meitheamh 2007. Tar éis don chomhrialtas sin teacht ar an saol, cheap an Taoiseach é féin agus Déirdre De Búrca mar bheirt Sheanadóirí an Chomhaontas Ghlais. Toghadh é mar Leas-Cheannaire an tSeanaid ina dhiaidh sin. Ar 19 Deireadh Fómhair 2007, roghnaigh baill an Chomhaontais Ghlais é mar Chathaoirleach an pháirtí (mar chomharba ar John Gormley), trí vótáil phoist.
Saol Polaitiúil.
Toghadh é faoi dhó chuig Comhairle Cathrach Chorcaí agus d’éirigh leis an vóta is airde riamh a fháil d’iarrthóir toghcháin Dála ón gComhaontas Glas, san fhothoghchán i gCorcaigh Láir Theas i 1994. Toghadh é chuig Dáil Éireann i mBealtaine 2002. Bhí sé mar Phríomhaoire an pháirtí sa 29ú Dáil, chomh maith le hurlabhraí an pháirtí ar Airgeadas, Gnóthaí Sóisialta agus Teaghlaigh, an Pobal, Forbairt na Tuaithe agus na hOileáin. Tá roinnt mhaith doiciméad de pholasaithe an pháirtí dréachtaithe aige chomh maith le forógraí toghcháin agus tá ionadaíocht déanta aige ar son an pháirtí ar raidió agus ar theilifís náisiúnta agus ar choistí agus ag seimineáir Pharlaimint na hEorpa. 
Tá suim aige san ógra, i bhforbairt pobail agus in obair do chearta lucht míchumais. Toghadh Dan Boyle chuig Comhairle Cathrach Chorcaí don chéad uair i 1991. Toghadh é chuig Dáil Éireann i mBealtaine 2002. Tá am caite aige mar Leas-Uachtarán ar Chomhairle Náisiúnta na nÓg in Éirinn agus tá sé mar bhall den Chomhairle Náisiúnta Eacnamaíoch agus Sóisialta (NESC) agus den Fhóram Páirtíochta um Iompar Poiblí. 
Tá roinnt éachtaí stocaireachta bainte amach aige sa rialtas áitiúil. Ina measc bhí dúnadh loisceoirí ospidéil, sainiú Chathair Chorcaí mar cheantar atá saor ó thoit, tabhairt isteach na raonta rothar, chomh maith le hainmniú sráide amháin sa chathair in onóir don rac-ghiotáraí, Rory Gallagher. Bhí Dan Boyle ina údar ar an leabhar "A Journey to Change; 25 years of the Green Party in Irish Politics", a foilsíodh chun comóradh ceathrú céid an Chomhaontais Ghlais a cheiliúradh.
Sonraí Pearsanta.
Tá sé ina chónaí ag Crosaire Tuirnéir lena bhean chéile agus a n-iníon.
Athruithe aeráide thar na linnte. Is é atá i gceist le hathrú aeráide ná an t-athrú in aeráid domhanda nó in aeráidí réigiúnacha thar tréimhse ama. Cuireann sé síos ar na hathruithe in athraitheacht nó i meánstaid an atmaisféir thar réimsí amscálaí ó deich mbliana go na milliún bliain. Is féidir gur próisis inmheánacha an domhain (mar sh. bolcáin), fórsaí seachtracha (mar sh. éagsúlachtaí i ndéine solais gréine) nó, le déanaí, gníomhaíochtaí daonna is cúis leis na hathruithe seo.
Martin Hayes. Martin Hayes (rugadh 1962), fidléir, rugadh i Machaire Rátha, Contae an Chláir (idir An Fhiacail agus An Tullach) in Oirthear Contae an Chláir, Éireann, agus anios ina chónaí i West Hartford, Connecticut, i Stáit Aontaithe Mheiriceá. 
Bhí sé mar Sheaimpín Uile-Éireann sé uaire, agus tá Duais Náisúinta Siamsaíochta buaite aige, chomh maith leis an Duais Ceol Tíre Raidió BBC2 d'Ionstraimí na Bliana 2000. Tá ceithre album taifeadta ag Hayes – péire aonair, agus péire le Dennis Cahill. Ghlac sé páirt freisin in album de chuid an Afro Celt Sound System "Seed".
Iarla Ó Lionáird. Is amhránaí Éireannach é Iarla Ó Lionáird (rugadh 1964) ó Chúíl Aodha i gContae Chorcaí. Tá sé ar dhuine de na hamhránaithe sean nóis is mó cáil. Ghlac sé páirt sa bhanna ceoil Afro Celt Sound System, agus anois tá sé ina bhall den ghrúpa Gael-Mheiriceánach The Gloaming. Chas sé an t-amhrán "Casadh an tSúgáin" sa scannán "Brooklyn" i 2015. 
Ba dhuine as dáréag páistí é agus thosaigh sé ag canadh agus é an-óg, lena chéad taispeántas poiblí ag cúig bliana d'aois. Bhí sé seacht mbliana d'aois nuair a rinne sé a chéad chraoltóireacht raidió. Ba bhall é de Chór Chúíl Aodha, an cór a bhunaigh Seán Ó Riada do ghuthanna fireann, mar bhuachaill agus lean sé ann go dtí a fhichidí. Tá cúpla albam aonair eisithe aige (mar shampla le Real World Records, "Invisible Fields", eisithe i Lúnasa 2005).
Galway United Football Club. Galway United Football Club nó Gaillimh Aontaithe, club peile Éireannach bunaithe mar "Galway Rovers" i 1937. Ghlac Gaillimh páirt i Sraith na hÉireann den chéad uair i 1977. Rinne Galway Rovers a début i Sraith na hÉireann i bPáirc Thír Oileáin, Gaillimh, in aghaidh St. Patricks Athletic ar an 28ú Lúnasa den bhliain sin. Tá an club ag imirt faoi láthair sa bPríomhroinn (an tsraith is airde sa tír).
Stair.
Bhuaigh "Fir na dtreibh" (leasainm an chlub) Corn FAI i 1991, agus an Corn Sraithe na hÉireann i 1985-86 agus i 1996-97. Ba é an áit is airde a bhain an club amach sa tsraith ná an dara háit taobh thiar de Ruagairí na Seamróige i 1985-86. Bhí siad mar seaimpíní an Chéad Sraith i 1992-93, sa dara háit i 1999 agus bhuagh siad Sciath (Shield) na Príomhroinne i 1992-93 agus i 1996-97. D'imir Gaillimh Aontaithe i gcomórtais UEFA trí uair, buaileadh iad gach uair sa gcéad cluiche.
Tá an geansaí cáiliúil marúin caite ag roinnt imreoirí iontacha. Duine de na himreoirí Gaillimheacha is cáiliúla ná Eamonn "Chick" Deacy. Breathnaíodh air mar gnáth-imreóir aitúil, ach le teann dianseasmhachta agus díograise chuir sé ina luí ar Aston Villa F.C. triail a thabhairt dó, agus chaith sé cúig shéasúir rathúla ag an gclub. Nuair a bhí sé le Villa, bhuaigh Eamonn Bonn Sraithe i rith an séasúir rathúil 1980-81. Chomh maith, bhí iarimreoir idirnáisiúnta Iodálach Fernando De Napoli mar leas-bhainisteoir ar Ghaillimh Aontaithe ar feadh achar gearr i 1998. I mí na Nollag 2006 d'fhógair an FAI go mbeadh cuireadh tugtha do Ghaillimh Aontaithe páirt a ghlacadh i bPríomhroinn Sraith Náisiúnta an FAI Eircom nua tar éis iarratais rathúil. De bharr sin agus le neart conspóide, bhuail siad Dún Dealgan F.C. agus Port Láirge Aontaithe F.C. chun áit a bhaint amach sa bPríomhroinn nua. Roghnaíodh ceathrar imreoir i bhfoireann Príomhroinne na bliana (Raffael Cretaro, Ciaran Foley, Conor Gethins &amp; Derek O'Brien). Fógraíodh freisin pleananna do seastán nua i Páirc Thír Oileáin.